Под изговором да Лав VI није ослободио све заробљенике, Симеон предузима нов напад на Византију лета 896. године кренувши директно ка Цариграду. У Тракији се сукобио са омањом, на брзину састављеном, војском Византинаца и нанео им пораз код Бугарофигона. Лав VI је, на крају, ипак успео да одбије Бугаре који су доспели чак до Цариграда. Рат је завршен мировним споразумом који је формално трајао све до Лавове смрти 912. године. Византија је пристала на обавезу плаћања данка Бугарима и уступила им простор од Црног мора и Странџе до Бугарског царства. У међувремену је Симеон наметнуо свој ауторитет Србији пружајући подршку српском владару Петру Гојниковићу.